**โครงกระดูกมนุษย์** เป็นโครงประกอบภายในร่างกาย ประกอบไปด้วยกระดูกชิ้นต่าง ๆ ในร่างกาย ซึ่งเชื่อมต่อกันด้วยโครงสร้างของข้อต่อ เอ็น กล้ามเนื้อ กระดูกอ่อน และอวัยวะต่าง ๆ กระดูกในมนุษย์ผู้ใหญ่มีประมาณ 206 ชิ้น และคิดเป็นประมาณ 20 เปอร์เซนต์ของน้ำหนักร่างกาย อย่างไรก็ดี จำนวนของกระดูกอาจแตกต่างกันไปในแต่ละบุคคล ทารกแรกเกิดจะมีกระดูกจำนวนประมาณ 300 ชิ้น ซึ่งต่อมากระดูกบางชิ้นจะมีการเชื่อมรวมกันระหว่างการเจริญเติบโต เช่นส่วนกระเบนเหน็บและส่วนก้นกบของกระดูกสันหลัง นอกจากนี้ในทารกแรกเกิดยังมีโครงสร้างของกระดูกอ่อนอยู่มาก เพื่อให้มีการสร้างโครงสร้างของกระดูกระหว่างการเจริญเติบโต และจะมีการพัฒนาไปเป็นกระดูกทั้งหมดเมื่อสิ้นสุดช่วงวัยรุ่น

โครงกระดูกมนุษย์สามารถแบ่งออกเป็นสองกลุ่มใหญ่ ได้แก่ โครงกระดูกแกน และโครงกระดูกรยางค์ โครงกระดูกแกนประกอบด้วยกระดูกสันหลัง กระดูกซี่โครง กระดูกอก กะโหลกศีรษะ และกระดูกอื่น ๆ ที่เกี่ยวข้อง ส่วนโครงกระดูกรยางค์ ซึ่งเชื่อมกับโครงกระดูกแกน ประกอบด้วยกระดูกโอบอก กระดูกเชิงกราน และกระดูกของรยางค์บน และรยางค์ล่าง

โครงกระดูกมนุษย์มีหน้าที่สำคัญหกประการ ได้แก่ ค้ำจุนร่างกาย เคลื่อนไหว ป้องกันอวัยวะภายใน ผลิตเซลล์เม็ดเลือด สะสมแร่ธาตุ และควบคุมฮอร์โมน

กระดูกจะติดต่อกับกระดูกอีกชิ้น และประกอบเข้าด้วยกันเป็นโครงกระดูกด้วยเอ็นและกล้ามเนื้อเป็นส่วนใหญ่ ยกเว้นในกระดูกโคนลิ้น (Hyoid bone) ซึ่งเป็นกระดูกที่ไม่ติดต่อกับกระดูกชิ้นอื่น ๆ โดยตรง แต่จะยึดไว้ในบริเวณส่วนบนของคอหอยด้วยเอ็นและกล้ามเนื้อใกล้เคียง 

กระดูกชิ้นที่ใหญ่ที่สุดในมนุษย์คือกระดูกต้นขา (Femur) ในขณะที่กระดูกชิ้นเล็กที่สุดคือกระดูกโกลน (Stapes) ซึ่งเป็นกระดูกของหูชั้นกลางชิ้นหนึ่ง

ประเภทของโครงกระดูก
-------------------

### โครงกระดูกแกน

บทความหลัก: โครงกระดูกแกน
โครงกระดูกแกนในผู้ใหญ่ประกอบด้วยกระดูกจำนวน 80 ชิ้น ซึ่งวางตัวในแนวแกนกลางของลำตัว ได้แก่

* กะโหลกศีรษะ (Skull) จำนวน 22 ชิ้น
* กระดูกหู (Ear ossicles) จำนวน 6 ชิ้น
* กระดูกไฮออยด์ (Hyoid bone) 1 ชิ้น
* กระดูกสันหลัง (Vertebral column) จำนวน 26 ชิ้น
* กระดูกซี่โครง (Ribs) จำนวน 24 ชิ้น
* กระดูกอก (Sternum) จำนวน 1 ชิ้น

### โครงกระดูกรยางค์

บทความหลัก: โครงกระดูกรยางค์
โครงกระดูกรยางค์ในผู้ใหญ่จะมีทั้งหมด 126 ชิ้น ซึ่งจะอยู่ในส่วนแขนและขาของร่างกายเพื่อช่วยในการเคลื่อนไหว โดยจะแบ่งออกเป็น 6 ส่วน ได้แก่

* กระดูกส่วนไหล่ (Shoulder girdle) 4 ชิ้น
* กระดูกแขน (Bones of arms) 7 ชิ้น
* กระดูกมือ (Bones of hands) จำนวน 54 ชิ้น
* กระดูกเชิงกราน (Pelvic girdle) 2 ชิ้น
* กระดูกขา (Bones of legs) 8 ชิ้น
* กระดูกเท้า (Bones of feet) 52 ชิ้น

หน้าที่
-------

โครงกระดูกของมนุษย์
โครงกระดูกมีหน้าที่ที่สำคัญหลายประการ ได้แก่

* ค้ำจุนโครงสร้างของร่างกาย
* เป็นที่ยึดเกาะของกล้ามเนื้อและเอ็นต่าง ๆ สำหรับการเคลื่อนไหว
* ป้องกันอวัยวะภายในที่สำคัญ เช่นกะโหลกศีรษะที่ห่อหุ้มสมอง หรือซี่โครงป้องกันปอดและหัวใจจากการกระทบกระเทือน
* เป็นแหล่งผลิตเม็ดเลือดที่สำคัญ
* เป็นแหล่งเก็บสะสมแคลเซียมที่สำคัญของร่างกาย โดยการควบคุมของฮอร์โมนและวิตามิน B3

โรคที่เกี่ยวกับโครงกระดูก
-------------------------

โรคที่เกี่ยวกับโครงกระดูกจะส่งผลต่อความแข็งแรงและความสามารถในการเคลื่อนไหวของร่างกายโดยตรง ความผิดปกติของโครงกระดูกที่พบบ่อยคือกระดูกหัก ซึ่งเกิดจากการที่กระดูกได้รับแรงที่มากเกินไป ซึ่งอาจเป็นเพียงกระดูกที่หักอยู่ภายใน หรืออาจมีส่วนใดส่วนหนึ่งของกระดูกที่โผล่พ้นผิวหนังขึ้นมาก็ได้ในกรณีร้ายแรง นอกจากนี้ ภาวะกระดูกหักยังพบได้ง่ายในผู้ป่วยโรคกระดูกพรุน ซึ่งมักพบในผู้สูงอายุและสตรีวัยหมดประจำเดือน 
โรคของกระดูกที่จัดว่าร้ายแรง ได้แก่ เนื้องอกและมะเร็งของกระดูก ซึ่งจำเป็นต้องได้รับการรักษาโดยการผ่าตัด นอกจากนี้ ภาวะข้ออักเสบ ยังส่งผลเสียต่อกระดูกในบริเวณข้อต่อ ทำให้ผู้ป่วยรู้สึกเจ็บปวดอย่างรุนแรงและเคลื่อนไหวลำบากอีกด้วย

อ้างอิง
-------

1. ↑  *Mammal anatomy : an illustrated guide*. New York: Marshall Cavendish. 2010. p. 129. ISBN 9780761478829.

| * ด
* ค
* ก
กระดูกในร่างกายมนุษย์ |
| --- |
| โครงกระดูกแกน | 

|  |  |  |  |  |  |  |  |
| --- | --- | --- | --- | --- | --- | --- | --- |
| กะโหลกศีรษะ | 

|  |  |
| --- | --- |
| กระดูกหุ้มสมอง | 
* กระดูกท้ายทอย
* กระดูกข้างขม่อม
* กระดูกหน้าผาก
* กระดูกขมับ
* กระดูกสฟีนอยด์
* กระดูกเอทมอยด์

 |
| กระดูกใบหน้า | 
* กระดูกจมูก
* กระดูกขากรรไกรบน
* กระดูกแอ่งถุงน้ำตา
* กระดูกโหนกแก้ม
* กระดูกเพดานปาก
* กระดูกก้นหอยของจมูกชิ้นล่าง
* กระดูกโวเมอร์
* กระดูกขากรรไกรล่าง
* กระดูกไฮออยด์

 |
| กระดูกหู | 
* กระดูกค้อน
* กระดูกทั่ง
* กระดูกโกลน

 |

 |
| ช่องอก | 
* กระดูกสันอก
* กระดูกซี่โครง

 |
| กระดูกสันหลัง | 
* กระดูกสันหลังส่วนคอ
* กระดูกสันหลังส่วนอก
* กระดูกสันหลังส่วนเอว
* กระดูกสันหลังส่วนกระเบนเหน็บ
* กระดูกก้นกบ

 |

 |
| โครงกระดูกรยางค์ | 

|  |  |
| --- | --- |
| กระดูกโอบอก | 
* กระดูกไหปลาร้า
* กระดูกสะบัก

 |
| แขน | 
* กระดูกต้นแขน
* กระดูกอัลนา
* กระดูกเรเดียส

 |
| มือ | 
* กระดูกข้อมือ
	+ กระดูกสแคฟฟอยด์
	+ กระดูกลูเนท
	+ กระดูกไตรกีตรัล
	+ กระดูกพิสิฟอร์ม
	+ กระดูกทราพีเซียม
	+ กระดูกทราพีซอยด์
	+ กระดูกแคปปิเตต
	+ กระดูกฮาเมต
* กระดูกฝ่ามือ
* กระดูกนิ้วมือ
	+ ท่อนต้น
	+ ท่อนกลาง
	+ ท่อนปลาย

 |
| เชิงกราน | 
* กระดูกปีกสะโพก
* กระดูกก้น
* กระดูกหัวหน่าว

 |
| ขา | 
* กระดูกต้นขา
* กระดูกสะบ้า
* กระดูกน่อง
* กระดูกแข้ง

 |
| เท้า | 
* กระดูกข้อเท้า
	+ กระดูกส้นเท้า
	+ กระดูกทาลัส
	+ กระดูกรูปเรือ
	+ กระดูกคิวนิฟอร์ม
	+ กระดูกคิวบอยด์
* กระดูกฝ่าเท้า
* กระดูกนิ้วเท้า
	+ ท่อนต้น
	+ ท่อนกลาง
	+ ท่อนปลาย

 |

 |